KIRJALLINEN KYSYMYS E-2632/99 esittäjä(t): W.G. van Velzen (PPE-DE) komissiolle. Albanian ilmailualan valmius kohdata vuosituhannen vaihtumisen ongelma.



Virallinen lehti nro 280 E , 03/10/2000 s. 0090 - 0091



KIRJALLINEN KYSYMYS E-2632/99 esittäjä(t): W.G. van Velzen (PPE-DE) komissiolle (12. tammikuuta 2000) Aihe: Albanian ilmailualan valmius kohdata vuosituhannen vaihtumisen ongelma Vuosituhannen vaihde on ollut puheenaihe jo pitkään ja monet ihmiset odottavat sitä huolestuneena. Nyt, kun kyseiseen hetkeen on enää vähemmän kuin 30 päivää, on käynyt ilmi, että uuteen vuosisataan siirtyminen ei ole yhtä turvallista koko Euroopassa. Albania ei ole vielä tähän mennessä selvittänyt ICAO:lle (kansainvälinen siviili-ilmailujärjestö) miten sen lentokentät ovat valmistautuneet vuosituhannen vaihtumisen ongelmaan (nk. milleniumvalmius). On selvää, että ICAO:n lisäksi Euroopan unioniakin kiinnostaa (Kreikan) naapurimaa Albanian tilanne tähän ongelmaan valmistautumisen suhteen. Euroopan komissio ilmoitti 24. marraskuuta 1999 Albanian kanssa käytävistä neuvotteluista sekä niihin liittyvistä poliittisista ja taloudellisista ongelmista. 1. Onko Euroopan komissio tietoinen niistä vaaroista, jotka tämä Albanian ilmailualan heikko valmius voi aiheuttaa Euroopan unionille? Mitkä näistä uhkatekijöistä ovat Euroopan komission mielestä merkittävimmät? 2. Miten Euroopan komissio ajattelee voivansa minimoida ne yhteisön kansalaisia uhkaavat vaarat, jotka sisältyvät Euroopan unionin välittömässä läheisyydessä toimivaan, vuosituhannen vaihtumiseen huonosti valmistautuneeseen ilmailujärjestelmään? 3. Mikä oli milleniumkysymyksen merkitys Euroopan komission todetessa (24. marraskuuta 1999), että tällä hetkellä ei ole mahdollista muotoilla virallista ehdotusta Albanian kanssa käytävien vakaus- ja liittymissopimusneuvottelujen suuntaviivoista? 4. Mihin toimiin Euroopan komissio aikoo ryhtyä saadakseen selvyyden Albanian ilmailualan milleniumvalmiudesta? 5. Jos Albanialta ei saada vahvistusta tästä asiasta, onko Euroopan komissio valmis varoittamaan kansalaisia lentämästä vuodenvaihteen aikana Albaniaan tai käyttämästä albanialaisia lentoyhtiöitä? 6. Voiko Euroopan komissio vastata edellä esitettyihin kysymyksiin ennen 31. joulukuuta 1999, kun otetaan huomioon aiheen erityisluonne? Chris Pattenin komission puolesta antama vastaus (2. helmikuuta 2000) Arvoisan parlamentin jäsenen mainitseman äskettäin julkaistun komission kertomuksen(1) tarkoituksena on arvioida Albanian kanssa neuvoteltavan vakaus- ja assosiaatiosopimuksen toteutettavuutta. Tässä suhteessä siinä esitettiin Albanian menestyksellistä osallistumista koskevia merkittäviä poliittisia, institutionaalisia ja taloudellisia vaatimuksia. Siinä ei käsitelty vuoteen 2000 liittyviä tietotekniikkaongelmia koskevaa erityiskysymystä Albanian osalta. Komissio ei ole saanut Albanian viranomaisilta yksityiskohtaisia tietoja niiden valmistautumisesta ehkäisemään vuoteen 2000 liittyviä tietotekniikkaongelmia. Laskeutumiset ja lähdöt Tiranan lentökentältä (Rinas) tapahtuvat kuitenkin näköhavaintoon perustuen, ja öinen valaistusjärjestelmä ei ole tietokoneohjattu. Tällä hetkellä yhteisön lentokentiltä on vain vähän lentoja Tiranaan, ja yön tunteina lentokenttä on tavallisesti suljettu. Ilmoittautumisjärjestelmät ovat normien mukaisia, koska ne ovat Länsi-Euroopassa käytettävien järjestelmien jatkeita, ja Swissair on järjestelmän pääkäyttäjä. Ilmatilaa valvotaan SITA:n (Société international de télécommunocations aérienne) järjestelmällä, ja Eurocontrol ja muut oleelliset lähteet katsovat, että siihen ei kohdistu merkittävää riskiä. (1) KOM(1999) 651 lopullinen.